<classify> TANZANIA imekuwa kinara kati ya nchi kumi za Kusini mwa Jangwa la Sahara ambazo zinapunguza umasikini kwa haraka na kuwaondoa wananchi wake katika lindi la umasikini. Kwa mujibu wa taarifa iliyochapishwa katika tovuti ya Benki ya Dunia juzi, imebainisha kuwa Tanzania imefanikiwa kupunguza umasikini uliokithiri kwa asilimia 86 mwaka 2000 hadi kufikia asilimia 49 mwaka 2011. Taarifa hiyo imebainisha kuwa zaidi ya nusu ya watu duniani waishio katika lindi la umasikini, wanaishi katika nchi za Jangwa la Sahara lakini nchi hizo zimekuwa mstari wa mbele katika kujikwamua kiuchumi na kuwawezesha wananchi wake kujiongezea kipato kutokea kuishi maisha ya kiwango cha chini ya dola moja kwa siku. Taarifa hiyo imeitaja Tanzania kupunguza umasikini kwa asilimia 3.2 kwa mwaka tangu mwaka huo wa 2011 na kuwa kiwango hicho ni zaidi ya mara tatu ya kile kinachofanywa na nchi nyingine kwenye ukanda huo. Kwa mujibu wa taarifa hiyo nchi za Chad zimeshika nafasi ya pili huku Jamhuri ya Kidemokrasi ya Congo DRC ikishika nafasi ya tatu kwa kupunguza umasikini kwa asilimia 3.1 na 2.7 kwa mwaka. Taarifa hiyo imezitaja nchi kumi za Afrika ambazo asilimia 70 ya wananchi wake wanaishi katika maisha duni ya umasikini uliokithiri ambazo ni Nigeria, DRC, Ethiopia, Tanzania, Kenya, Madagascar, Kenya, Msumbiji, Uganda na Malawi ambapo Tanzania imeongoza katika harakati za kuwanasua wananchi wake kuishi maisha ya kiumaskini. Kati ya mambo ambayo yametumiwa kama kipimo na Benki ya Dunia cha kuangalia kiwango cha nchi ilivyoweza kujikwamua kiuchumi ni pamoja na kuangalia umri wa watoto kuanza kujipatia elimu ya msingi na upatikanaji wa huduma ya umeme kwa kaya. Kati ya nchi zilizotajwa kuwa zinafanya vema katika kukabiliana na umasikini zimetajwa kuwa pia zimejitaidi kuwawezesha wananchi wake kupata elimu bora na huduma za umeme lakini pia hata kusaidia upatikanaji wa huduma za maji na nyinginezo muhimu. Taarifa hiyo ilibainisha kuwa imechukua data muhimu kutoka kwenye mtandao wa PovcalNet database wa za mwezi Septemba, mwaka huu.Ilibainisha kuwa imezingatia hali halisi kutoka nchi 32 za kusini mwa Jangwa la Sahara kwa kuangalia ripoti za mwaka 1995 na 2005 pamoja na ya mwaka 2010 hadi 2019 huku ikibainisha kuwa nchi za Guinea, Gambia na Niger hazikuhusishwa kwenye taarifa hizo za namna nchi za Afrika zinavyoukabili umasikini hazikuwa zimewekwa wazi. Tangu kuingia madarakani, Rais John Magufuli amekuwa mstari wa mbele kuwawezesha wananchi wa hali ya chini kimaisha kunufaika na rasilimali za nchi na alianza kwa kufanya mabadiliko ya sheria mbalimbali ambazo zilikuwa zikiinyima nchi kunufaika na rasilimali zake moja kwa moja. Kati ya rasilimali ambazo sheria zake zimefanyiwa marekebisho ni rasilimali ya madini ambayo sheria ya madini ya mwaka 2010 imefanyiwa marekebisho na kuundwa sheria ya mwaka 2017 ambayo imetambulisha mambo kadhaa yanayolenga kuwawezesha watanzania kunufaika na rasilimali za madini.  <topic>: KITAIFA 